open-index/open-wikipedia-markdown huggingface dataset:
Hetitų kalba

**Hetitų kalba** (arba ***nešitų kalba*** –  𒉈𒅆𒇷 *nešili*) – senovės indoeuropiečių kalba, kurią vartojo hetitai, sukūrę savo valstybę Mažojoje Azijoje (su centru Hatušoje). Šios kalbos rašto paminklai žinomi iš XVIII–XIII a. pr. m. e., nors jau XX a. pr. m. e. asirų tekstuose randama hetitiškų skolinių. Vėlyvajame bronzos amžiuje hetitų kalbą nukonkuravo luvių kalba, o žlugus Hetitų imperijai – visai išnyko.

Tai seniausia raštiškai paliudyta indoeuropiečių kalba.

Hetitų kalba buvo užrašoma hetitų dantiraščiu, paremtu skiemeniniu užrašymu, todėl hetitų fonetiką atkurti sudėtinga. Svarbiausi hetitų rašytiniai šaltiniai yra Anitos tekstas (XVII a. pr. m. e., seniausias žinomas indoeuropietiškas įrašas), Hetitų karinis priesaikas, įstatymų rinkiniai, Ilujankos mitas, tai pat įvairūs laiškai, įstatymai iš Naujosios Hetitų karalystės. Hetitų įrašų randama egiptiečių, akadų tekstuose.

Hetitų kalba priskiriama Anatolijos kalbų grupei, į kurią taip pat patenka luvių, likų, lydų, karų ir kt. senovės Mažosios Azijos kalbos. Ji neturi kai kurių, indoeuropiečių prokalbei būdingų savybių – pvz., skirties tarp vyriškosios ir moteriškosios giminių. Pagal populiariausią hipotezę, Anatolijos kalbos labai anksti atsiskyrė nuo indoeuropiečių prokalbės ir nepatyrė kai kurių jos pokyčių. Yra ir priešinga teorija, kad hetitai atsiskyrę nuo likusių indoeuropiečių savo kalbą supaprastino. Pagal kitą versiją, Anatolijos ir indoeuropiečių kalbos vystėsi paraleliai, todėl kalbų šeima turėtų vadintis indohetitų. Hetitų kalboje gausu skolinių (ypač religinių) iš huritų ir hatų kalbų (abidvi neaiškios kilmės).

Hetitų kalboje yra bevardė ir bendroji giminė, kuri kitose indoeuropiečių kalbose skilo į vyriškąją ir moteriškąją. Daiktavardžiai kaitomi linksniais (vardininkas, galininkas, kilmininkas, naudininkas-vietininkas, abliatyvas, aliatyvas, įnagininkas, kartais sutinkamas šauksmininkas), turi gramatinius skaičius. Veiksmažodžiai turi dvi nuosakas (liepiamąją ir tiesioginę), aktyvo ir pasyvo formas, du laikus (esamąjį ir būtąjį). Sutinkamos dvi bendraties formos, supinas, dalyvis.

Žemiau pateiktas įvairių kamienų daiktavardžių – *attaš* („tėvas“), *pedan* („vieta“), *ḫalkiš* („grūdas“), *ḫuwāši* („stela“), *pankuš* („susirinkimas“), *genuwa* („kelis“), *lingaiš* („prakeiksmas“), *ḫaštai* („kaulas“), *watar* („vanduo“) – linksniavimas.
 

Veiksmažodžių *ēpmi* („griebiu“), *daḫḫi* („imu“) ir *iɪ̯aḫḫari* („einu“) asmenavimas.

## Nuorodos
* Hetitų tekstai 
* Hetitų gramatika 
* Hetitų žodynėlis 

## Šaltiniai
Afulos Hapoel

**Afulos „Hapoel“** – profesionalus Izraelio vyrų krepšinio klubas, įsikūręs Afulos mieste. Šiuo metu klubas žaidžia antroje pagal pajėgumą Izraelio krepšinio lygoje (Liga Leumit).

## Istorija
Klubas įkurtas 1968 m. 7-ajame ir 8-ajame XX a. dešimtmečiuose komanda žaidė aukščiausiame pagal pajėgumą Izraelio krepšinio divizione. Vėliau klubas susijungė su Gilboa „Hapoel“ komanda. Šis jungtinis darinys gyvavo iki 2008 m. Tada klubai vėl išsiskyrė. Dėl per mažo biudžeto Afulos „Hapoel“ neįstengia rungtyniauti aukščiausiame Izraelio krepšinio divizione.

## Dabartinė komandos sudėtis
: **Žaidėjai:**
* #15  Eric Devendorf
* #4  Jeff Allen
* #7  Hal Galamish
* #9  Itay Grinboim
* #6  Yonathan Levi
* #10  Eitan Rotemberg
* #13  Ilan Ninakashvili
* #5  Kuik Lior
* #6  Amit Edri
* #8  Maxim Kikus
* #21  Roy Ayalon
* #12  Omar El-Al
Siguldos ledo trasa

**Siguldos ledo trasa** – skeletono, ledrogių ir rogučių sporto trasa Siguldoje, Latvijoje.

## Parametrai
1420 metrų ilgio trasa, 16 posūkių ir 200 metrų ilgio stabdymo trasa.

## Istorija
Rogių istorija Siguldoje pradėjo formuotis dar 1887 m., kai kunigaikštis Kropotkinas čia įrengė pirmuosius 900 metrus ledo trasos su vienu posūkiu. Ši dirbtinai sukurta ledo trasa buvo pirmoji rogučių trasa Baltijos šalyse. 1986 m. baigta statyti sportinė trasa. 2009 m. Siguldos trasoje buvo atidaryta dirbtinė ledo starto estakada.

1996 m. ir 2010 m. trasoje vyko Europos rogučių sporto čempionatas, o 2003 m. pasaulio rogučių sporto čempionatas.

## Šaltiniai
Perniko sritis

**Perniko sritis** () – sritis vakarų Bulgarijoje. Administracinis centras – Pernikas. Sritis šiaurėje, rytuose ir pietryčiuose ribojasi su Sofijos sritimi, rytuose su Sofijos miestu, pietuose ir vakaruose su Kiustendilu bei šiaurės vakaruose su Serbija.

## Miestai
* Pernikas
* Radomiras
* Breznikas
* Batanovcai
* Tranas
* Zemenas

## Demografija
2012 m. duomenimis, srityje gyveno 130 230 gyventojų.

### Tautinė sudėtis
Iš 133 530 srities gyventojų (2011 m. duomenys), 125 422 žmonės identifikavo save kaip:

* bulgarai: 120 929 (96,42 %)
* čigonai: 3 560 (2,84 %)
* kitos tautybės: 933 (0,74 %)

## Šaltiniai
Irena Viliūtė

**Irena Viliūtė** (1944 m. kovo 4 d. Klaipėdoje – 2020 m. gruodžio 21 d.) – lietuvių tautodailininkė, savamokslė tapytoja. 1970–1975 m. studijavo  žemėtvarką LŽŪA. Iš karto po studijų išvyko dirbti į Latviją. Ten dirbo ketverius metus įvairiuose miestuose kaip Ežerė ir kt. Po to grįžo pas tėvus į Butkus ir ten gyveno iki 1994 m., kol išsikraustė į Judrėnus. 2008 m. tapo konkurso „Lietuvos kaimo spindulys” Kaimo menininkas srities laureatė. 

## Kūryba
Lietuvos tautodailininkų sąjungos (LTS) narė nuo 1983 m. ir nuo tų pačių metų pradėjo dalyvauti parodose. 2017 m. Gargždų krašto muziejuje surengta menininkės personalinė paroda. Šios parodos tematika – metų laikai.

## Išnašos
Pleveno sritis

**Pleveno sritis** ( arba *Плевенска Област*) – sritis šiaurės centrinėje Bulgarijoje. Šiaurėje ribojasi su Rumunija, rytuose su Veliko Tirnovu, pietuose su Loveču bei vakaruose su Vraca. 4333,54 km² srities teritorija padalinta į 11 savivaldybių. 2011 m. duomenimis srityje gyveno 269 752 gyventojai. Administracinis centras – Plevenas.

## Geografija
Pleveno sritis yra centrinės Padunojės žemumos dalis. Iš pietų į šiaurę teka Iskaras, Vitas ir Osemas.

## Miestas
* Plevenas
* Červen Briagas
* Kneža
* Levskis
* Belenė
* Dolni Dabnikas
* Nikopolis
* Iskaras
* Guliancai
* Dolna Mitropolija
* Pordimas

## Tautinė sudėtis
Iš 269 752 srities gyventojų (2011 m. duomenys), 240 265 žmonės identifikavo save kaip:

* bulgarai: 219 612 (91,40 %)
* čigonai: 9 961 (4,15 %)
* turkai: 8 666 (3,61 %)
* kitos tautybės: 2 026 (0,84 %)
Poli Genova

**Poli Plamenova Genova** (, g. 1987 m. vasario 10 d. Sofijoje, Bulgarijoje) – Bulgarijos dainininkė.

Poli dainuoja nuo ketverių metų. 1995 m. tapo vaikų vokalinės grupės „Bon-Bon“ nare. Ji dalyvavo įvairiuose Bulgarijos televizijos projektuose.

2005–2006 metais Poli dalyvavo nacionalinėje atrankoje į „Eurovizijos“ dainų konkursą, tačiau jo nelaimėjo. 2011 metais dainininkei pavyko laimėti nacionalinį turą su daina „Na inat“, su kuria atstovavo Bulgarijai 2011 m. Eurovizijos dainų konkurse Diuseldorfe, Vokietijoje. Ji dalyvavo antrajame pusfinalyje ir pagal balsavimo rezultatus nepateko į konkurso finalą.

Poli Genova vedė 2015 m. vaikų „Eurovizijos“ dainų konkursą

2016 m. vasario 19 d. BNT (Bulgarijos nacionalinė televizija) paskelbė, kad „Eurovizijoje“ Bulgarijai dar kartą atstovaus P. Genova. 2016 metų Eurovizijoje užėmė 4 vietą ir pasiekė geriausią šalies rekordą Eurovizijoje.

## Nuorodos

* Daina „If Love Was a Crime“

|-
Brunėjaus įlanka

**Brunėjaus įlanka** () – įlanka Brunėjuje, vakarinėje Borneo salos pakrantėje, Pietų Kinijos jūros dalis. Pagrindinis uostas – Bandar Seri Begavanas.
Whistler Sliding Centre

**Whistler Sliding Centre** – ledo trasa Vistleryje, Kanadoje. 2010 m. žiemos olimpinių žaidynių trasa bobslėjaus, skeletono ir rogučių varžyboms.

## Charakteristika

## Incidentai
Vankuverio olimpinių žaidynių metu per treniruotę trasoje žuvo Gruzijos sportininkas Nodar Kumaritashvili, kuris iškrito iš trasos ir trenkėsi į metalinę konstrukciją. Peržiūrėję įvykio medžiagą federacijos atstovai pranešė, kad avarija įvyko dėl techninių rogučių problemų, o ne dėl pavojingos trasos.

## Šaltiniai

## Nuorodos
* Oficiali svetainė
Ulu Temburongo nacionalinis parkas

**Ulu Temburongo nacionalinis parkas** – pirmasis nacionalinis parkas įkurtas Brunėjuje, saugomas nuo 1991 m. Parkas yra Temburongo regione, rytų Brunėjuje, užima 40% regiono. Parke esančios džiunglės visiškai nepaliestos žmogaus rankos ir dažnai vadinamos „Žaliuoju Brunėjaus brangakmeniu“, apibūdinamos kaip „puikiausias pavyzdys sėkmingoje sultonato miško apsaugos strategijoje“. Didžiausios upės nacionaliniame parke yra Temburongo ir Belalongo upės.


File:Buceros rhinoceros -Singapore Zoo -pair-8a.jpg|Malakinis kalao
File:Black and yellow butterfly KL.jpg|Juodos ir baltos spalvos drugelis, žinomas, kaip „Baltoji Raja“
File:A walk in nature.jpg|Kabantis tiltas
Monokloninės gamapatijos

**Monokloninės gamapatijos** – kloninės plazminių ląstelių arba imunoglobulinus sintetinančių B limfocitų ligos, kurių rezultate kraujyje padidėja tam tikro baltymo – paraproteino – koncentracija. Paraproteinais gali būti imunoglobulinai arba jų lengvosios ar sunkiosios grandinės. Angloamerikietiškoje literatūroje monokloninės gamapatijos dar vadinamos **plazminių ląstelių diskrazijomis**, kadangi jų priežastis yra kaulų čiulpuose nenormaliai besidauginantis antikūnius ar jų dalis sintetinančių plazminių ląstelių klonas.

## Klasifikacija
Pagal WHO išskiriamos šios monokloninės gamapatijos:
* Monokloninė neaiškios reikšmės gamapatija (MGUS)
* Simptominė plazminių ląstelių mieloma
:: Rusenanti mieloma
:: Asekretorinė mieloma
:: Plazminių ląstelių leukemija
* Plazmocitoma
:: Kaulų plazmocitoma
:: Ekstraskeletinė (ekstramedulinė) plazmocitoma
* Imunoglobulinų depozicijos ligos
:: Pirminė amiloidozė (AL amiloidozė)
:: Sisteminė lengvųjų ir sunkiųjų grandinių depozicijos liga
* Osteosklerotinė mieloma (POEMS sindromas)
* Sunkiųjų grandinių liga
* Limfoplazmocitinė limfoma – Valdenštremo (Waldenstrom) makroglobulinemija

## Skirtumai ir diagnostiniai kriterijai
Pagal tarptautinės mielomos grupės kriterijus atskiriant vieną nuo kitos svarbiausias iš minėtų monokloninių gamapatijų vadovaujamasi šiais parametrais

## Diagnostika
### Klinikinė diagnostika
* Anamnezė
* Kaulų skausmai, patologiniai lūžiai (prasminga paklausti ar nesumažėjęs ūgis)
* Padidėjusi infekcinių ligų ir komplikacijų rizika
* Padidėjusi kraujavimo rizika (krešėjimo faktoriai slopinami patologinių imunoglobulinų)
* B simptomai
* Dusulys
* Edemos
* Neuropatijos simptomai
* Regos sutrikimai
* Hiperkalcemijos simptomai: sumažėjęs raumenų tonusas, pilvo skausmai, pykinimas, haliucinacijos
* Kompresiniai sindromai: riešo kanalo sindromas, parestezijos

### Laboratorinė diagnostika
* Standartiniai laboratoriniai tyrimai, kepenų, inkstų funkcijos parametrai, elektrolitai, ypač kalcis, C reaktyvus baltymas, albuminas, periferinio kraujo mikroskopinis tyrimas.
* Šlapimo tyrimai: baltymo/albumino kiekis paros šlapime, kreatinino klirensas.
* Kraujo serumo baltymų elektroforezė, imunoglobulinų kiekybinis tyrimas (IgD ir IgE tik išimtiniais atvejais), imunofiksacija kraujo serume ir šlapime, laisvosios imunoglobulinų grandinės ir jų santykis kraujo serume ir šlapime
* Beta-2 mikroglobulinas

### Radiologiniai tyrimai
Skeleto kompiuterinė tomografija arba rentgenogramos: galvos, visų stuburo dalių, krūtinės, dubens, galūnių, taip pat visų kitų vietų rentgeno nuotraukos esant simptomams. Esant osteoporozei rekomenduojamas tyrimas yra magnetinio rezonanso tomografija.

### Kiti tyrimai
* Kaulų čiulpų aspiracinė punkcija ir biopsija, citologinis ir histologinis tyrimas
* Tėkmės citometrija esant <10% plazminių ląstelių kloniškumo įvertinimui
* Citogenetiniai tyrimai ir FISH 17p13, t(4;14), t(14;16)

## Šaltiniai
Česapikas

**Česapikas** () – nepriklausomas miestas JAV, Virdžinijos valstijos pietryčiuose, į pietus nuo Norfolko. Priklauso Norfolko–Virdžinija Bičo aglomeracijai. Gyventojų 222 tūkst. (2010 m. duomenys).

Įsikūręs prie Elizabetės upės, netoli Česapiko įlankos. Eksportuojama nafta, vystomos plieno konstrukcijų, cemento gamybos, medienos apdirbimo pramonės šakos. Šiaurinė *Great Dismal Swamp* pelkyno dalis plyti Česapiko miesto teritorijoje. Šalimais įsikūrę Norfolko, Portsmuto miestai.

## Istorija
Česapiko miestas suformuotas 1963 m. politinės konsolidacijos sąlygomis susijungus Pietų Norfolko (įkurtas 1919 m.) miestui ir buvusiai Norfolko apygardai, gyvavusiai nuo 1691 m. Vienas iš būdų pasienio ribų su kaimyniniais miestais stabilizavimui buvo apygardos tapimas nepriklausomu miestu, kadangi miestai negalėjo aneksuoti viens kito teritorijos.

## Šaltiniai
Kosta Adechė

**Kosta Adechė** (*Costa Adeje*) – kurortas Tenerifėje, Kanarų salose.

Kosta Adechės kurortas yra Adechės savivaldybės dalis. Kosta Adechė išsidėsčiusi šiauriau Plaja de las Amerikas ir kartu su ja ir Los Kristianosu sudaro ištisinę 10 km ilgio pajūrio kurortinę zoną. 2006 m. Kosta Adechėje apsilankė 2 mln. turistų iš 5,5 mln., kurie aplankė Tenerifę.

Kosta Adechėje yra šie pliažai (iš šiaurės į pietus):
* Playa del Duque
* Playa de Fañabe
* Playa Torviscas
* Playa Puerto Colón
* Playa del Bobo
* Playa de Las Cuevitas
* Playa de Troya

Taip pat čia yra Puerto Colón uostelis.

## Šaltiniai
Reibelio kulkosvaidis

**Reibelio kulkosvaidis** ( '1931 m. modelio kulkosvaidis') – 7,5 mm kalibro Prancūzijos kulkosvaidis, naudotas Antrojo pasaulinio karo laikų tankuose ir Mažino linijos įtvirtinimuose.

## Konstrukcija
Reibelio kulkosvaidis pertaisomas dujų slėgiu, naudoja 7,5 mm MAS šovinius. Dėtuvė būgninė, talpinanti 150 šovinių. Fortifikacinis variantas turėjo vamzdžius su kitokiomis graižtvomis, pritaikytomis sunkiosioms kulkoms *balle D*.

Kai kurie šio tipo kulkosvaidžiai, naudoti po Antrojo pasaulinio karo, buvo pritaikyti naudoti kaip stoviniai kulkosvaidžiai, su šone tvirtinamomis 36 šovinių dėtuvėmis bei adapteriu kulkosvaidžiui tvirtinti prie amerikietiško trikojo M2 stovo.

Reibelio kulkosvaidžio šovimo mechanizmą varo parako dujų slėgis, jis šauna su atvira spyna, tik serijomis. Jis buvo sukonstruotas perdirbant prancūzišką kulkosvaidį FM 24/29 „Fusil-Mitrailleur“, kurio konstruktorius irgi buvo Reibelis. Ilgos eigos dujų stūmoklis yra po vamzdžiu, jis veikia vertikaliai pakreipdamas spynos bloką. Lauko sąlygomis pakeisti vamzdį neįmanoma.

Šoviniai tiekiami iš daugiasluoksnės diskinės dėtuvės, kurioje telpa 150 šovinių, sudedamų kulkomis į disko centrą. Dėtuvės tvirtinamos vertikaliai, prie kulkosvaidžio kairio arba dešinio šono (žiūrint koks variantas). Tūtelės išmetamos tiesiai žemyn, per trumpą kanalą, tvirtinamą prie uokso apačios. Ginklas valdomas pistoletine rankena (išlenkta atgal) ir šautuvišku nuleistuku. Paprastai turi petinę atramą, tvirtinamą prie uokso.

## Naudotojai
* , naudota lengvuosiuose tankuose AMC 35.
* , naudota lengvuosiuose tankuose Hotchkiss H35.
* , naudota lengvuosiuose tankuose AMR 35.
*  Nepriklausoma Kroatijos valstybė, naudota lengvuosiuose tankuose Hotchkiss H35.
* , naudota lengvuosiuose tankuose AMR 33.
* , trofėjiniai.
* , naudota lengvuosiuose tankuose Hotchkiss H35.
* , naudota lengvuosiuose tankuose Hotchkiss H35.
* , naudota lengvuosiuose tankuose Renault R35.
* , naudota lengvuosiuose tankuose Renault R35.
* , naudota lengvuosiuose tankuose Renault R35.
* , naudota lengvuosiuose tankuose Renault R35.
* , naudota lengvuosiuose tankuose Renault R35.
* , naudota lengvuosiuose tankuose Renault R35.
* , naudota lengvuosiuose tankuose Renault R35.
* , naudota lengvuosiuose tankuose Renault R35.

### Nevalstybinės grupuotės
* Četnikai, naudota lengvuosiuose tankuose Hotchkiss H35.
* Jugoslavijos partizanai, naudota lengvuosiuose tankuose Hotchkiss H35.

## Nuorodos
Ewa Sonnet

**Eva Sonet** (, tikrasis vardas – *Beata Kornelia Dabrowska*; g. 1985 m. kovo 8 d. Rybnikas, Lenkija) – foto modelis ir dainininkė.

## Biografija
Eva gimė pietų Lenkijoje, Rybkine, netoli sienos su Čekija. Dar mokykloje dėl ankstyvo brendimo ji išsiskyrė iš bendraamžių didele krūtine, o 2003 m., baigusi mokslus, susipažino su suaugusiųjų versle dirbančiais žmonėmis, kurie, atkreipę dėmesį į jos išvaizdą (duomenys 102-62-88 cm), pasiūlė tapti foto modeliu.
Netrukus Evos nuotraukos ir trumpi video filmai pasirodė populiariame suaugusiųjų tinklalapyje Busty.pl, o 2005 m. gruodį pasirodžiusi televizijos laidoje „The Kuba Wojewodzki Show“ ji greitai tapo tikru šalies sekso simboliu.

Kelios kompanijos, kuriančios pornografinius filmus, pasiūlė Evai sutartis, tačiau ši panašius pasiūlymus atmetė. Beveik visose nuotraukose ji pozuodavo apsinuoginusi iki pusės ir tik keliose – visiškai nuoga.

2005 m. lapkritį jos nuotraukos pirmą kartą buvo išspausdinto žurnale. Tai buvo CKM, o jame esančiame interviu Eva tvirtino, kad jos krūtinė yra natūrali, o ne plastinių operacijų kūrinys.

Šio žurnalo viršelį jos nuotraukos taip pat puošė 2006 m. lapkritį ir 2007 m. lapkritį.

Tais pačiais metais Eva išmėgino jėgas kaip dainininkė, o 2006 m. spalį pasirodė debiutinis albumas „Nielegalna“.

Nuo metų pradžios prasidėjęs koncertinis turas po šalį dar labiau padidino Evos populiarumą, ją ėmė kviesti įvairios TV laidos, radijo stotys bei pasirodė keletas interviu spaudoje.

2007 m. rugsėjį ji kartu su partneriu Lukaszu Jozwiaku dalyvavo TV projekte „Gwiazdy Tańczą na Lodzie“, kuriame užėmė 10 vietą.

Pradėjusi muzikinę karjerą ir 2007 m. išleidusi antrąjį albumą „Hypnotiq“, Eva atsisakė modelio darbo, tačiau kaip dainininkei nepavykus pasiekti didesnio populiarumo, 2010 m. Busty.pl pasirodė jos naujų nuotraukų serija.

## Diskografija

### Singlai
# 2005 „…I R’n’B“
# 2006 „Nie zatrzymasz mnie“
# 2007 „Cry Cry“
# 2008 „California“

### Albumai
# 2006 „Nielegalna“
# 2007 „Hypnotiq“

## Šaltiniai

## Nuorodos

* IMDb profilis
Čula Vista

**Čula Vista** (angl. ir  'nuostabus vaizdas') – miestas JAV, Kalifornijos valstijos pietuose, San Diego apygardoje. Įsikūręs prie San Diego įlankos, pietuose driekiasi pakrantės kalnų papėdės. Miestas yra vos 12 km atstumu nuo San Diego centro ir 12 km nuo sienos su Meksika.

## Istorija
Įkurtas XIX a. pradžioje. Miestelio teisės suteiktos 1911 m. 1916 m. „Hercules Powder Company“ įlankos pakrantėje atidarė gamyklą, kuri gamino medžiagas, reikalingas kordito gamybai. Korditą Pirmajame pasauliniame kare plačiai naudojo D. Britanijos karinės pajėgos. Po abiejų pasaulinių karų Čula Vista pradėjo sparčiai augti, smuko žemės ūkis, išnyko iki tol gausiai auginti citrinmedžių sodai.

## Miestų partnerystė
Miestai, su kuriais Čula Vista yra užmezgusi partnerystės ryšius:

*  Irapuatas, Meksika
*  Odavara, Japonija
*  Sebu, Filipinai

## Šaltiniai
Kairiškių dvaras

**Kairiškių dvaras** – dvaras, buvęs Kairiškiuose, Akmenės rajone.

## Istorija
XVI a. Kairiškių seniūnais buvo Oginskiai.

Vėliau atiteko Sirutavičiams. 1904 m. Vlado Sirutavičiaus dvare vyko Lietuvos socialdemokratinio jaunimo sąjungos steigiamasis suvažiavimas.

Dvaro sodyba statyta XIX a. antroje – XX a. pirmoje pusėje.

Iki šių laikų išliko dvaro virtuvė, oficina, arklidės, kiaulidės, svirnas, maisto rūsys, namai, ūkiniai pastatai, kartono fabrikas ir pirtis, fabriko savininko namas, darbininkų namai, užtvanka. 

2017 m. vasarį Kairiškių dvaro gyvenamas namas sudegė.


Vaizdas:Kairiškės2.JPG|Kairiškių hidroelektrinė – pirmoji Lietuvoje
Vaizdas:Kairiškės5.JPG|Buvęs malūnas ir kiaulidžių kompleksas


## Šaltiniai ir nuorodos
* Kairiškių buv. dvaro 1 sodybos fragmentai (Kultūros vertybių registras)
* Pajusk Lietuvą. Turistų užmirštas Akmenės kraštas (II dalis) 

## Išnašos
Pindra

**Pindra** () – Kamčiatkos pusiasalio upė Rusijoje.

Upės ilgis apie 18 km. Daugiausia maitinama tirpstančio sniego ir lietaus kritulių. Kairysis Kamčiatkos upės intakas, įtekantis 202 km nuo jos žiočių.
 
Upėje pastoviai gyvena vaivorykštiniai upėtakiai, sibirinės palijos. Neršia lašišinės žuvys.
Šakniavaisis

**Šakniavaisis** – sustorėjusi, sandėliuojamąją funkciją atliekanti augalo pagrindinė šaknis. Šakniavaisiai būdingi dvimečiams augalams – morkoms, burokams ir pan. Daug rečiau šakniavaisius formuoja vienmečiai (pvz., ridikėlis) ar daugiamečiai (pvz., balža) augalai.

## Sandara
Šakniavaisio viršuje yra trumpaūglis, vadinamas kerpe, iš kurio auga lapų skrotelė. Šakniavaisio viršutinė dalis be šoninių šaknų kilusi iš hipokotilio (pamatinės stiebo dalies). Likusią dalį sudaro tikroji šaknis, iš kurios šakojasi šoninės šaknys. Skirtingų rūšių šakniavaisiuose hipokotilio ir šaknies masės santykis skiriasi, pavyzdžiui, burokėlio šakniavaisio didesnę dalį sudaro hipokotilis, o morkos – šaknis.

Šakniavaisių cheminė sudėtis primena vaisių – juose daug tirpių angliavandenių, vitaminų, mineralinių medžiagų. Dėl šios priežasties daug šakniavaisių yra svarbūs kaip daržovės ir gyvūnų pašarai.

## Šaltiniai
Lapuočiai

**Lapuočiai** – medžiai, turintys plokščius lapus, o ne spyglius. Dauguma lapuočių meta lapus, tačiau dalis jų visžaliai. Pastarieji labiau paplitę atogrąžose ir subtropikuose.
Kanopa

: *Apie senovės kultūrų laidojimo indą skaitykite [[Kanopa (indas)]]*
**Kanopa** – kanopinių žvėrių piršto galas padengtas storu, tvirtu nagu. Kanopą sudaro kanopos padas ir kietą sienelę aplink piršto galą sudarantis nagas. Įprastai gyvūno svorį laiko abi šios dalys. Kanopos nuolat auga ir nusidėvi vaikštant.

Kanopas turi 2 žinduolių būriai – porakanopiai ir neporakanopiai. Kai kada kanopiniais laikomi ir kupranugariniai, bet iš tiesų jų pirštai minkštesni už kanopas, o nagai ne tokie dideli.

Porakanopiai ant kiekvienos kojos turi 2 kanopas. Dauguma (elniai, šernai) turi dar ir 2 kanopėles, esančias už kanopų, aukščiau ant pėdos. Gyvūnui ramiai einant kietu pagrindu, kanopėlės dažniausiai jo nesiekia, tačiau einant minkštu pagrindu, bėgant ar šokinėjant kanopėlės suteikia papildomą atramą. Dalis porakanopių kanopėlių neturi (žirafos, šakiaragiai).

Neporakanopiai gali turėti vieną kanopą (arkliai), 3 kanopas (raganosiai) arba vieną kanopą ir 2 kanopėles. Tapyrai turi 3 kanopas ant užpakalinių kojų ir 4 ant priekinių.

## Galerija

Vaizdas:Masai Giraffe right-rear foot.jpg|Žirafos kanopa
Vaizdas:Horse rear hooves.jpg|Arklio kanopos
Vaizdas:Tapir hooves.jpg|Tapyro kanopos - priekinės kairėje, užpakalinės dešinėje
Vaizdas:Capreolus capreolus cloven hoof.jpg|Stirnos kanopos
Vaizdas:Camel Foot.jpg|Kupranugario pėda


## Šaltiniai
Pulos Jurajaus Dobrilos universitetas

**Pulos Jurajaus Dobrilos universitetas** () Kroatijos universitetas Puloje, Istrija. Universitetas įkurtas 2006 m.

## Struktūra
### Fakultetai
* Ekonomikos ir turizmo fakultetas 
* Humanitarinių mokslų fakultetas
* Muzikos fakultetas
* Fakultetas italų dėstomąja kalba
* Edukologijos fakultetas

## Rektoriai
# Marčelo Dujaničius (2006–2009)
# Robertas Matijašičius (2009–2013)
# Alfio Barbieri (2013–)

## Kita informacija
* Pula
* Jurajus Dobrila

## Šaltiniai

## Nuorodos
* oficialus Pulos Jurajaus Dobrilos universiteto tinklalapis
Daramas (Šiaurės Karolina)

**Daramas** () – miestas JAV, Šiaurės Karolinos valstijos vidurinėje dalyje, į šiaurės vakarus nuo Rolio. Daramo apygardos administracinis centras. 2010 m. JAV gyventojų surašymo duomenimis, mieste gyveno 228 tūkst. žmonių.

Daramas įsikūręs vidurio rytų Pidmonto plynaukštėje, miesto apylinkėmis teka Eno upė. Į pietus nuo miesto yra Rolio-Daramo tarptautinis oro uostas.

Daramas – vienas seniausių Jungtinių Amerikos Valstijų tabako pramonės centrų. Taip pat plėtojamos medicinos, elektronikos, elektrotechnikos, tekstilės, siuvimo pramonės.

Veikia Diuko ir Šiaurės Karolinos centrinis universitetai.

## Istorija
Teritorijoje pirmieji apsigyveno Šiaurės Amerikos indėnai. Jie įkūrė *Adshusheer* gyvenvietę, pro kurią ėjo Didysis indėnų prekybos maršrutas. Vėliau čia įsikurdino britų kolonistai, kurie įkūrė plantacijas ir atsigabeno vergų iš Afrikos. Teritorijoje gyventa ir laisvųjų afroamerikiečių, kurie kovėsi JAV nepriklausomybės kare.

XIX a. viduryje per miestą buvo nutiestas geležinkelis, nors iš pradžių daugelis gyventojų nesutiko, manydami, kad tai pakenks jų gyvulininkystės verslui. Po pilietinio karo gyvenvietė pradėjo sparčiai augti dėka klestinčios tabako pramonės, kurios plėtojimu užsiėmė pramonininkas Vašingtonas Diukas (*Washington Duke*). 1869 m. gyvenvietei suteiktas miestelio statusas. Jis pavadintas dr. Bartleto Daremo (*Bartlet Durham*), kuris parūpino žemę geležinkelio stoties statybai, garbei.

Miestui belobstant iš tabako pramonės, XX a. imta plėtoti ir kitas ūkio šakas, kaip kad elektros energijos gamybą ir tekstilę. Džeimsas Biukananas Diukas (*James Buchanan Duke*), norėdamas pagerbti tėvo, V. Diuko, atminimą, 1924 m. įsteigė labdaros fondą Trejybės koledžui paremti. Vėliau koledžas pakeitė pavadinimą į Diuko universitetą. Amžiaus viduryje Daramo apdirbamosios pramonės sėkmė ėmė smukti.

## Miestai partneriai
Miestai, su kuriais Daramas yra užmezgęs partnerystės ryšius:

*  Aruša, Tanzanija
*  Daramas, Jungtinė Karalystė
*  Kavala, Graikija
*  Kostroma, Rusija
*  Selaja, Meksika
*  Sibiu, Rumunija
*  Tilaras, Kosta Rika
*  Tojama, Japonija
*  Žužou, Kinija

## Galerija

Vaizdas:Atcfls.jpg|Naujai renovuotas tabako fabriko kompleksas
Vaizdas:Bullfls.jpg|Buliaus statula miesto centre
Vaizdas:Duke Chapel 4 16 05.jpg|Diuko bažnyčia
Vaizdas:2008-07-05 Durham County Courthouse.jpg|Daramo apygardos teismo rūmai


## Šaltiniai
POEMS sindromas

**Osteosklerotinė mieloma**, arba **POEMS sindromas** – reta mielominės ligos forma, monokloninė gamapatija, kuriai būdingi daugiau ar mažiau išreikšti 5 kriterijai. POEMS yra akronimas:
* Polineuropatija (**P** – )
* Organomegalija, ypač kepenų ir blužnies padidėjimas (**O** – )
* Endokrinopatija: cukrinis diabetas, ginekomastija, impotencija (**E** – )
* Monokloninis baltymas – paraproteinas – kraujo serume ir plazminių ląstelių proliferacija kaulų čiulpuose (**M** – )
* Odos pažeidimas: hipertrichozė, hiperpigmentacija (**S** – )
Šie pakitimai yra ne kas kita, o paraneoplastinių sindromų kompleksas, kurio priežastis yra mielominė liga.

## Simptomai
Ligoniai dažniausiai kreipiasi į gydytoją dėl periferinės neuropatijos simptomų. Jų priežastis yra neuronų demielinizacija dėl mielominio klono išskiriamų citokinų poveikio. Taip pat neretai dominuoja endokrinopatija.

## Diagnostika ir klasifikacija
POEMS sindromo diagnostikai būtini mažiausiai 3 diagnostiniai kriterijai iš žemiau nurodytų, o abu *Major* kriterijai yra būtini. Taip pat turi būti išpildytas bent vienas iš *Minor* kriterijų.
POEMS sindromo diagnostiniai kriterijai ir jų dažnumas 

Mielomos diagostikai būtina atlikti kaulų čiulpų punkciją ir biopsiją, pagal kurios rezultatus išskiriamos dvi šio sindromo grupės:
* POEMS be kaulų čiulpų įtraukimo
* Diseminuotas kaulų čiulpų pažeidimas arba mažiausiai du mielominei ligai būdingi kaulų pažeidimo židiniai. Greta mielominės ligos ląstelių kaulų čiulpuose dažnai nustatomas limfocitų ir limfoplazmocitų pagausėjimas, fibrozė. Neretai aspiracinė punkcija būna nerezultatyvi (*punctio sicca*)

## Gydymas
Gydymas skiriamas pagal kaulų čiulpų pažeidimo tipą. Esant lokalizuotai formai skiriamas spindulinis gydymas. Išplitusi forma gydoma pagal tuos pačius principus kaip mielominė liga.

## Prognozė
Panaši kaip ir mielominės ligos, 5 metų išgyvenamumas siekia 60%.

## Šaltiniai
Plovdivo sritis

**Plovdivo sritis** () – sritis vidurio Bulgarijoje. 5 972,9 km² srities teritorija padalinta į 18 savivaldybių. 2012 m. duomenimis, Plovdivo srityje gyveno 678 860 gyventojų. Administracinis centras – Plovdivas.

Sritis šiaurėje ribojasi su Loveču, šiaurės rytuose su Gabrovu, rytuose su Stara Zagora, pietryčiuose su Chaskovu ir Kerdžalu, pietuose su Smolianu, vakaruose su Pazardžiku bei šiaurės vakaruose su Sofijos sritimi.

## Miestai
Srities miestai: Plovdivas, Asenovgradas, Karlovas, Rakovskis, Pervomajus, Stambolijskis, Sopotas, Kričimas, Chisarja, Saedinenijė, Kuklenas, Peruštica, Sadovas, Lykai, Brezovas.

## Ekonomika
Srities ekonomika priklauso nuo žemės ūkio produkcijos. Auginami vaisiai (obuoliai, slyvos, kriaušės, vyšnios, vynuogės, melionai ir arbūzai), daržovės (pomidorai, pipirai, morkos, kopūstai, bulvės), kviečiai, ryžiai, miežiai ir kita. Gerai išsivysta pramonė: geležies metalurgija, elektronikos pramonė, žemės ūkio bei karinė technika, chemijos bei maisto pramonė. Sritis turtinga kultūriniu paveldu. Daugybė mineralinių šaltinių.

## Tautinė sudėtis
Iš 683 027 srities gyventojų (2011 m. duomenys), 620 373 žmonės identifikavo save kaip:
* bulgarai: 540 303 (87,09 %)
* turkai: 40 255 (6,49 %)
* čigonai: 30 202 (4,87 %)
* kitos tautybės: 9 613 (1,54 %)

## Šaltiniai
Sofijos sritis

**Sofijos sritis** () – sritis Bulgarijoje. Į srities teritoriją neįeina Sofijos miestas, kuris turi savo administracinį centrą. Srities administracinis centras yra Sofijos mieste. Ribojasi su Perniku, Kiustendilu, Blagojevgradu, Pazardžiku, Plovdivu, Loveču, Vraca, Montana ir Sofijos miestu. Šiaurės vakaruose turi pasienio ruožą su Serbija.

7 059 km² kalnuotoje teritorijoje gyveno 247 489 gyventojai (2011 m. duomenys). Šiaurėje stūkso pietiniai Balkanų kalnų šlaitai. Pietuose Rilos kalnų masyvas bei Musala (aukščiausias taškas). Taip pat yra keletas mažesnių kalnų bei slėnių.

Gerai išvystyta srities pramonė. Kasyba ir spalvotųjų metalų gamyba yra ekonomikos pagrindas. Taip pat svarbus faktorius yra vario kasyba bei perdirbimas. Technikos pramonė (autobusai, mašinų dalys, elektronika). Maisto bei cukraus fabrikai.

## Miestai
Teritorija yra padalinta į 22 savivaldybes. Didesni srities miestai: Botevgradas, Etropolė, Ichtimanas, Kostinbrodas, Samokovas ir kiti.

## Tautinė sudėtis
Iš 247 489 srities gyventojų (2011 m. duomenys), 230 781 žmogus identifikavo save kaip:

* bulgarai: 210 974 (91,42 %)
* čigonai: 17 079 (7,40 %)
* kitos tautybės: 2 728 (1,18 %)
Plikių evangelikų liuteronų bažnyčia

**Plikių evangelikų liuteronų bažnyčia** – evangelikų liuteronų bažnyčia Plikiuose, Klaipėdos rajone. Įrašyta į Kultūros vertybių registrą Nr. 16030.

## Istorija

Savarankiška vietos liuteronų bendruomenė įkurta 1891 m. Ją sudarė iš viso 25 kaimai, anksčiau priklausę Kretingalės ir Klaipėdos laukininkų parapijoms. Plikių parapija nebuvo didelė: 1900 m. jai priklausė 2700 žmonių (iš jų lietuvininkų apie 2000, arba 74%), 1921 m. – 2730, 1926 m. – 2600 ir 1936 m. – 2800.

Pirmasis kunigas – Feliksas Žemaitaitis, kurio pastangomis pradėti kunigo namo ir bažnyčios statybos darbai. Tai neogotikos stiliaus, vienabokštė, raudonų plytų bažnyčia, Prūsijos gotikos interpretacija. Jos pagrindinio fasado kampe – kvadratinis bokštas su aukšta smaile. Iškilo 1896 m. greta kelio Klaipėda–Jokūbavas. Bokštas kiek atitrauktas į kairę, dviejų navų stačiakampę vidaus erdvę dengia plokščios lubos, palei sienas suprojektuoti kūrai, gale įrengti vargonai. Sakykla atskira, ji dešinėje pusėje. Prie sienos pritvirtintos plokštės su ilgoku sąrašu parapijiečių, žuvusių Pirmajame pasauliniame kare. Bažnyčia turėjo du varpus.

## Šaltiniai

## Nuorodos

* Plikių parapija
Samuel Mendelsohn

**Samuelis Mendelsonas** (1850 m. kovo 31 d. Šilalėje, Rusijos imperija – 1922 m. rugsėjo 30 d. Vilmingtone, JAV) – Lietuvos žydų kilmės JAV rabinas ir visuomenės veikėjas.

## Biografija

Gimė 1850 m. kovo 31 d. Šilalėje. Mokėsi rabinų mokykloje Vilniuje, vėliau Berlyne ir Filadelfijoje. 1873–1876 m. buvo Norfolko miesto rabinas. Nuo 1876 m. iki savo mirties 1922 m. buvo Vilmingtono miesto rabinu. 1879 m. susituokė su žymaus Talmudo mokytojo Marcus Jastrow dukra Esther Jastrow. 1883 m. tapo teisės studijų daktaru Šiaurės Karolinos universitete. 1901–1906 m. prisidėjo kuriant Žydų enciklopediją. Rašė straipsnius į įvairius laikraščius ir žurnalus: *Ha-Ẓofeh, the Jewish Messenger, Jewish Record, South Atlantic Magazine, American Israelite ir Revue des Études Juives*. 1891 m. išleido knygą apie senovės hebrajų kriminalinės teisės išprusimą – *The Criminal Jurisprudence of the Ancient Hebrews*.


Vaizdas:Facade Temple of Israel.jpg|Vilmingtono sinagoga


## Nuorodos

* Biografija (ang.);
* The Rabbi Samuel Mendelsohn Manuscripts Collection an der University of North Carolina Wilmington (ang.) .
Daramas (reikšmės)

**Daramas** () gali reikšti:

* Daramas – grafystė Anglijoje;
* Daramas – miestas Anglijoje;
* Daramas – miestas JAV, Šiaurės Karolinoje;
* Daramas – miestas JAV, Naujajame Hampšyre.

Taip pat:
* Daramo universitetas – universitetas Darame, Anglijoje.
Daunis

**Daunis** () – miestas JAV, Kalifornijos pietvakariuose. Įsikūręs apie 16 km į rytus nuo Ramiojo vandenyno pakrantės, tuoj į pietryčius nuo Los Andželo centro. Miestas žymus tuo, kad čia buvo pradėta „Apollo“ programa. Gyventojų 111 tūkst. (2010 m. duomenys).

## Istorija
Įkurtas 1873 m. Keletas Daunio naujakurių buvo kilę iš Airijos, tarp jų ir miestelio įkūrėjas bei buvęs visų laikų jauniausias Kalifornijos gubernatorius Džonas Geitlis Daunis (). Jo garbei miestelis ir pavadintas. Daunis buvo įsitikinęs, kad Pietų Kalifornija yra tinkama vieta apelsinams auginti, todėl jis importavo keletą jų rūšių ir pradėjo kultivuoti jų laukus. Greitai tai tapo pelningiausias augalininkystės verslas valstijoje. Taip pat auginti javai, kukurūzai, ricinmedžiai ir kitokie vaisiai.

Po Antrojo pasaulinio karo fermas pakeitė priemiesčių namai ir fabrikai. Plėtota lėktuvų, kosminės aviacijos pramonė. Čia statyti raketos Saturn V ir Apollo programos nusileidimo moduliai. Dešimtojo XX a. dešimtmečio pabaigoje kosmoso pramonės gamyklos buvo uždarytos.

## Šaltiniai
Vladas Numavičius

**Vladas Numavičius** (g. 1974 m. kovo 18 d. Šilalėje) – verslininkas, VP Grupės akcininkas. 2011 m. pagal turimą turtą užėmė 8 vietą turtingiausių Lietuvos žmonių sąraše.

## Biografija

1992 m. kartu su broliais Juliumi Numavičiumi ir Nerijumi Numavičiumi bei jo draugais Žilvinu Marcinkevičiumi, Mindaugu Marcinkevičiumi, Gintaru Marcinkevičiumi, Mindaugu Bagdonavičiumi, Ignu Staškevičiumi ir Renatu Vaitkevičiumi įkūrė vieną iš pirmųjų prekybos centrų Vilniuje, kuris vėliau išsivystė į Vilniaus prekybos centrų tinklą. 

Vilniaus prekybos akcininkas valdo 24,6 proc. VP akcijų. Jam taip pat priklauso bendrovės „Eva grupė“ kontrolinis akcijų paketas. 2011 metų pabaigoje EVA GRUPĖS konsoliduotas turtas sudarė daugiau nei 111 mln. eurų (383 mln. litų), o pajamos viršijo 115 mln. eurų (397 mln. litų). Per bendrovę „Montesuma“ valdo įmonę „Vilniaus pergalė“ užsiimančią konditerijos gaminiais.

## Nuorodos

* Susiję straipsniai www.delfi.lt.

## Šaltiniai
Julius Numavičius

**Julius Numavičius** (g. 1973 m. vasario 16 d. Šilalėje) – verslininkas, buvęs VP Grupės akcininkas. Šiuo metu gyvena JAV, kur yra investavęs į komercinės paskirties turtą, medicinos komponentų ir preparatų pramonę Floridoje, Teksase ir Pietų Karolinoje.

## Biografija

Vaikystę praleido Šilagalio kaime, kur tėvas dirbo vairuotoju, o mama mokytoja. 1992 m. kartu su broliais Vladu Numavičiumi ir Nerijumi Numavičiumi bei jo draugais Žilvinu Marcinkevičiumi, Mindaugu Marcinkevičiumi, Gintaru Marcinkevičiumi, Mindaugu Bagdonavičiumi, Ignu Staškevičiumi ir Renatu Vaitkevičiumi įkūrė vieną iš pirmųjų prekybos centrų Vilniuje, kuris vėliau išsivystė į Vilniaus prekybos centrų tinklą.

## Nuorodos

* Numavičius: LEO LT buvo VP dešimtuko klaida ir pabaiga ;
* Susiję straipsniai www.delfi.lt;
* Susiję straipsniai www.lrytas.lt.

## Šaltiniai
Stara Zagoros sritis

**Stara Zagoros sritis** () – sritis centrinėje Bulgarijoje. Administracinis centras – Stara Zagora. 5151,1 km² teritorija yra padalinta į 11 savivaldybių. 2011 m. duomenimis, srityje gyveno 333 265 gyventojai.

Sritis šiaurėje ribojasi su Gabrovu, šiaurės rytuose su Veliko Tirnovu, rytuose su Slivenu, pietryčiuose su Jambolu, pietuose su Chaskovu, vakaruose su Plovdivu bei šiaurės vakaruose su Loveču.

## Miestai
Didesni srities miestai: Čirpanas, Kazanlekas, Radnevas, Stara Zagora.

## Tautinė sudėtis
Iš 333 265 srities gyventojų (2011 m. duomenys), 308 106 žmonės identifikavo save kaip:

* bulgarai: 265 618 (86,21 %)
* čigonai: 24 018 (7,80 %)
* turkai: 15 035 (4,88 %)
* kitos tautybės: 3 435 (1,11 %)
Nojus (vardas)

**Nojus** () – vyriškas vardas, perimtas kaip Biblijos veikėjo Nojaus () vardas.

Manoma, kad šis vardas yra kildinamas iš babiloniečių ar asirų kalbos, kur žodis *nukhu* reiškia 'poilsis, miegas' ir siejamas su pasaulinio tvano istorijos šumeriška ar babiloniška kilme.
Kitas aiškinimas šį vardą sieja su hebrajų kalbos šaknimi *nahum* 'guosti, raminti', praradusia galinį priebalsį.

## Nojus – populiariausiųjų sąrašuose

### JAV
Vardas  įeina į 10 dažniausių JAV berniukų vardų sąrašą. 2009 m. šiame sąraše buvo 9-tas (17 061 taip pavadintų). Tai didžiausias dažnis, kokį šis vardas tik turi turėjęs nuo momento, kai Socialinės saugos administracija (*Social Security Administration*) ėmė fiksuoti šiuos duomenis.

### Lietuva
2010 m. Lietuvoje vardas *Nojus* buvo trečias tarp berniukų vardų pagal dažnį.

Lietuvoje vyriškas vardas *Nojus* 1900–2011 m. užfiksuotas 3968 kartus. Jo populiarumo banga prasidėjo duobe 1994 m. (1 per metus), kai prasidėjo jo populiarėjimas. 1999 m. jis užfiksuotas jau 55 kartus, ir toliau tik dažnėjo: 2000 m. jau 139 atvejai, 2009 m. pasiekta viršūnė – 448 atvejai, po to populiarumas ėmė mažėti. 2011 m. jo dažnis jau tik 388 kartai.

## Nuorodos
Vilkėno malūnas

**Vilkėno malūnas** – vandens malūnas, įrengtas prie užtvenktos Švėkšnalės upės, Šilutės rajono savivaldybėje, Vilkėno I kaime, prie kelio ; šalia tyvuliuoja Vilkėnų tvenkinys.

Objektas 1997 m. įtrauktas į Kultūros vertybių registrą. Jis yra Vilkėno dvaro sodybos komplekso dalis. Malūnas restauruotas, pritaikytas restoranui ir viešbučiui. Statinys stačiakampio plano, vienatūris, vakarinėje pusėje pristatytas naujas medinis prieangis. Pastato planinė struktūra neišliko, pakeista. Turi romantizmo stiliaus bruožų.

## Istorija

Grafo Pranciškaus Pliaterio iniciatyva 1843 m. buvo užtvenkta Švėkšnalė ir čia pastatytas vandens malūnas. 1891 m. kilus potvyniui, vanduo pralaužė užtvanką, malūnas buvo restauruotas. 1936 m. malūne pastatytas dyzelinis motoras, naudotas pritrūkus vandens. 1993 m. dvarą grąžinus Pliaterių paveldėtojams, 1995 m. baigtas malūno kapitalinis remontas, jame įrengtas viešbutis ir restoranas.

## Šaltiniai
Baskai (reikšmės)

Žodis ***baskai*** reiškia:

* baskai – viena iš Europos tautų.
* baskai – XIII-XIV amžiaus samdiniai kareiviai Europoje.
* Baskai – kaimas Lietuvoje, Molėtų rajone.
Baskai (samdiniai)

**Baskai** – XIII–XIV amžių samdiniai kareiviai Europoje.

ХIII–ХV a. Europoje dažnai buvo naudojami kareiviai samdiniai. Šiuo verslu labai dažnai užsiimdavo baskų tautybės vyrai. Jie taip pagarsėjo kaip samdiniai, kad žodis *basques* ėmė reikšti ne tik 'baskai', bet ir 'kareiviai samdiniai'.

Baskų užsiėmimas karyba susijęs ir su tuo, kad praktiškai visi baskai buvo idalgai.

## Nuorodos
Kuršėnų dvaras

**Kuršėnų dvaras** – dvaras, buvęs Kuršėnuose, Šiaulių rajone. Tai vienintelis Lietuvoje išlikęs leno teisę turėjęs XIX a. pr. medinis dvaras.

Dvare eksponuojami 5000 seniausių Lauryno Ivinskio kalendorių.

## Istorija
Yra išlikę 1563 m. Kuršėnų miestelio ir aplinkinių kaimų inventorius. Tuo metu dvaro valdytojas buvo Žemaičių žemės teisėjas Jurgis Gruževskis (1540-1609), kuris atvyko tarnauti pas Mikalojų Radvilą Juodąjį.

1564 m. Žygimantas Augustas leno teise atidavė šią valdą Polocko pilininkui, Smolensko kaštelionui ir Dysnos seniūnui Jurgiui Mykolui Despot-Zenovičiui.

1621 m. dvaras atiteko LDK iždininkui Steponui Pacui.

1631 m. gegužės 15 d. Zigmantas Vaza dvarą perleido Jurgiui Gruževskiui su žmona už nuopelnus karuose su rusais ir švedais Livonijoje, kartu pripažino Gruževskių giminei amžiną leno teisę. Gruževskiai buvo kilę iš Mozūrų krašto, evangelikų reformatų tikėjimo.

XVIII a. pabaigoje Kuršėnus paveldėjo Steponas Gruževskis. 1811 m. pavasarį dailidė Joanas Rikė iš Rytprūsių pastatė naujus rūmus, suremontavo apgriuvusį bravorą, karčemą, perstatė sodininko namelį, koplyčią, suremontavo kitus pastatus.

1846 m. dvaras perėjo Edvardui Gruževskiui, kuris sutvarkė peizažinį parkas, iškasė tvenkinys, suformavo 70 metrų apskritą pievą, apsodintą medžių eile.

I pasaulinio karo metais dvare įsikūrę vokiečiai nuniokojo parką, rūmus, išvežė vertingiausius daiktus.

1915 m. dvare, valdomame Jurgiui Gruževskio, kilęs gaisras sunaikino kumetynus, tvartus, daržines. Po žemės reformos dvarui liko 218,7 ha žemės. 1940 m. dvaras buvo nacionalizuotas, o Jurgis Gruževskis pasodintas į kalėjimą. Prasidėjus karui, šis vėl atsirado Kuršėnuose ir bandė atgauti dvarą, tačiau vokiečiai jį išvežė ir tolesnis dvaro savininko likimas nežinomas. Jurgio Gruževskio žmona gyveno ir mirė Ketūnų dvare.

2018 m. spalio mėn. buvo pradėta dvaro rekonstrukcija.

2021 m. dvaras priimtas į Lietuvos pilių ir dvarų asociaciją.

Šiandien dvaras restauruotas, veikia Šiaulių rajono savivaldybės etninės kultūros ir tradicinių amatų centras.

## Šaltiniai

## Nuorodos
* Kuršėnų dvaro sodyba (Kultūros vertybių registras)
* Kuršėnų dvaras (Youtube)
* Kuršėnų dvaro istorija prasideda prieš penkis šimtus metų
TSRS-V7 Čeliuskinecas

**TSRS-V7 Čeliuskinecas** () – pusstandžio tipo dirižablis, pastatytas dabartinio Dolgoprudno miesto (Maskvos sr.) teritorijoje buvusioje dirižablių statykloje. Orlaivį statė „Dolgoprudno mokslinė-gamybinė įmonė“.

## Aprašymas
„TSRS-V7“ buvo statomas kartu su dirižabliu „TSRS-V6 Osoaviachim“.

Sėkmingai baigtos paskendusio garlaivio „Čeliuskinas“ ekipažo gelbėjimo operacijos garbei, 1934 m. birželio mėn. nuspręsta naujai statomą dirižablį pavadinti „Čeliuskinecu“.

Priešingai, nei skelbia kai kurie šaltiniai, „TSRS-V7“ niekada nepakilo. 1934 m. balandžio 16 d. numatyti skrydžio bandymai, dėl blogų oro sąlygų, buvo atidėti kitai dienai. Tos pačios dienos vakare sudegė elingas, kuriame stovėjo dirižablis. Ugnis taip pat pasiglemžė elinge buvusius išardytus dirižablius „TSRS-V4“ ir „TSRS-V5“. Pagal oficialią versiją, gaisrą sukėlė į elingą trenkęs žaibas.

1935 m. pagal tą patį projektą (su kai kuriais pakeitimais) buvo pastatytas dirižablis „TSRS-V7 bis“.

## Literatūra
* Белокрыс А. „Дирижаблестрой“ на Долгопрудной: 1934-й, один год из жизни. – М.: „Паулсен“, 2011. – ISBN 978-5-98797-060-7
* „Гибель дирижабля В-7“ (глава из книги Умберто Нобиле „Мои пять лет с советскими дирижаблями“)
* Обухович В. А., Кульбака С. П. Дирижабли на войне. – М.: ACT, 2000. – ISBN 5-17-001637-9

## Nuorodos
* „TSRS-V7 bis“ nuotraukos
Dentonas

**Dentonas** () – miestas JAV, Teksaso valstijos šiaurėje. Dentono apygardos administracinis centras. Įsikūręs apie 56 km į šiaurės vakarus nuo Dalaso–Fortvorto. 2010 m. JAV gyventojų surašymo duomenimis, turėjo 113 tūkst. gyventojų.

Tai regiono švietimo centras, veikia kelios aukštosios mokyklos, tarp jų Šiaurės Teksaso universitetas, Teksaso moterų universitetas.
## Istorija
1846 m. suformuota Dentono apygarda, miestas įkurtas 1857 m. Abu pavadinti pionieriaus ir Teksaso reguliariosios kariuomenės kapitono Džono B. Dentono (*John B. Denton*) garbei. Geležinkelio nutiesimas 1881 m. paskatino gyventojų gausėjimą. 1890 m. įkurtas Šiaurės Teksaso universitetas, o 1901 m. – Teksaso moterų universitetas. 1974 m. atidarius Dalaso-Fortvorto tarptautinį oro uostą, miestas dar labiau išaugo.

## Šaltiniai
Magdalena Mielcarz

**Magdalena Melcarž** (, g. 1978 m. kovo 3 d. Varšuva) – iš Lenkijos kilusi aktorė ir modelis.

## Biografija
Magda gimė Varšuvoje. Nuo 1989 m. keletą metų priklausė jaunimo muzikos ansambliui „Gaweda“.

1997 m. ji baigė „Jaroslaw Dabrowski“ mokyklą ir po metų įstojo į Varšuvos universiteto žurnalistikos bei politikos mokslų fakultetą.

## Karjera

### Modelio karjera
Dirbti modeliu Magda pradėjo agentūroje „Model Plus“, vėliau keletą metų priklausė „Eastern Models Agency“, įsikūrusiai Varšuvoje, vėliau – „Wilhelmina Models“ Niujorke.

Jos nuotraukos buvo spausdintos Lenkijoje leidžiamuose žurnaluose „Twój Styl“, „Elle“, „Cosmopolitan“, „Pani“, „Uroda“, „Max“. Kaip modelis ji dirbo su „Valentino“ ir „Cerruti“ mados namais, o 2001 m. vasarį tapo kosmetikos gamintojo „L'Oréal“ reklaminiu veidu.

### Aktorės karjera
Pirmą kartą kaip aktorė Magda debiutavo 1989 m. TV mini seriale jaunimui „Paziowie“, kuriame atliko karalienės Jadvygos vaidmenį.

2001 m. pasirodė ilgai kurtas ir brangiausias Lenkijos kino istorijoje filmas „Quo Vadis“, kuriame Magdalena atliko vieną pagrindinių vaidmenų ir netruko sulaukti dėmesio iš įvairių kino režisierių. Nors aktorystė netapo jos pagrindine veikla, 2003 m. sukurtame filme „Fanfanas Tulpė“ ji vaidino kartu su Penelope Cruz, o 2009 m. pasirodžiusioje juostoje „Taras Bulba“ ji atliko vieną pagrindinių vaidmenų.

## Šeima
2007 m. Magdalena ištekėjo už amerikiečio teisininko bei verslininko Adrian Ashkenazy, su kuriuo 2009 m. ir 2013 m. susilaukė 2 dukterų.

Šiuo metu gyvena Niujorke.

## Filmografija
# 1989–1990 „Paziowie“ (TV serialas) … karalienė Jadvyga
# 2001 „Quo Vadis“… Lygija
# 2003 „Fanfanas Tulpė“… Henrieta
# 2004 „Starnge Crime“… Eva
# 2005 „Solidarity“ (trumpo metražo filmas)… Dorota
# 2007 „Falszerze. Powrot sfory“ (TV mini serialas)… Ola
# 2008 „BrzydUla“ (TV serialas)… Julija
# 2008 „The Chauffeur“… Katažina
# 2009 „Taras Bulba“… Elžbieta
# 2009 „Today and Tomorrow“ (trumpo metražo filmas)… Kasia
# 2011 „Oh, Karol 2“… Beata
# 2011 „Treatment“

## Nuorodos

* IMDb profilis
Vaičiūnų klevas

**Vaičiūnų klevas** (*Vincentavo klevas*) – išvaizda ir amžiumi išsiskiriantis medis, esantis Kauno rajone, Zapyškio sen., Vincentavo kaime, 0,2 km į rytus nuo kelio . Medis auga pamiškėje, šalia Audriaus Vaičiūno sodybos.

Kauno rajono savivaldybės tarybos pritarimu (sprendimas Nr. TS-343), 2013 m. rugpjūčio 29 d. klevas paskelbtas rajono saugomu gamtos paveldo objektu.

Valstybinės saugomų teritorijų tarnybos prie Aplinkos ministerijos skelbiamame savivaldybių saugomų gamtos paveldo objektų sąraše Vaičiūnų klevas yra penktasis saugomas medis, kiti keturi – Žiegždrių liepa, Nevėžio ir Bakšių ąžuolai, Šilagirio pušis.

Klevas auga sodyboje, esančioje tarp buvusio senojo ir naujojo kelio Kaunas–Šakiai. Sodyba pastatyta sudegusio Vincentavos dvaro vietoje. Iš buvusio dvaro išlikęs pasivaikščiojimų tako fragmentas, du apleisti tvenkinukai ir prie senojo kelio tebeaugantis klevas. Juo rūpinasi Vaičiūnų giminė, kurios atstovai ir inicijavo medžio įtraukimą į saugomų gamtos objektų sąrašą, norint apsaugoti klevą nuo sužalojimų ar nukirtimo.

## Duomenys

Medis yra 21 m aukščio, daugiau nei 3 m apimties. Apimtis 1,3 m aukštyje yra 3,12 m. Spėjama, kad klevo amžius siekia 150 metų.

## Nuorodos

* Saugomų teritorijų valstybės kadastras  
* Kauno rajone į gamtos paveldo objektų sąrašą įtrauktas klevas
* Kauno rajone augantis klevas paskelbtas saugomu objektu
Razgrado sritis

**Razgrado sritis** () – sritis šiaurės rytų Bulgarijoje. Pavadinta pagal administracinį centrą – Razgradą. 2639,7 km² srities teritorija padalinta į 7 savivaldybes. 2011 m. duomenimis, srityje gyveno 125 190 gyventojų.

Sritis šiaurėje ribojasi su Silistra, rytuose su Šumenu, pietuose su Tergovište bei vakaruose su Rusės sritimi.

## Miestai
Isperichas, Kubratas, Loznica, Razgradas, Samuilo kaimas, Tsar Kalojanas, Zavetas.

## Tautinė sudėtis
Iš 125 190 srities gyventojų (2011 m. duomenys), 114 475 žmonės identifikavo save kaip:

* turkai: 57 261 (50,02 %)
* bulgarai: 49 229 (43,00 %)
* čigonai: 5 719 (5,00 %)
* kitos tautybės: 2 266 (1,98 %)